CELEX: 52017PC0481
Language: fi
Date: 2017-09-13
Title: Ehdotus EUROOPAN PARLAMENTIN JA NEUVOSTON ASETUS Euroopan tason poliittisten puolueiden ja Euroopan tason poliittisten säätiöiden perussäännöstä ja rahoituksesta 22 päivänä lokakuuta 2014 annetun Euroopan parlamentin ja neuvoston asetuksen (EU, Euratom) N:o 1141/2014 muuttamisesta

EUROOPAN KOMISSIO
            Bryssel 13.9.2017
            COM(2017) 481 final
            2017/0219(COD)
            Ehdotus
            EUROOPAN PARLAMENTIN JA NEUVOSTON ASETUS
            Euroopan tason poliittisten puolueiden ja Euroopan tason poliittisten säätiöiden perussäännöstä ja rahoituksesta 22 päivänä lokakuuta 2014 annetun Euroopan parlamentin ja neuvoston asetuksen (EU, Euratom) N:o 1141/2014 muuttamisesta 
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               Demokratia on Euroopan unionin keskeisiä perusarvoja. Perussopimuksissa pyritään turvaamaan edustuksellinen demokratia Euroopan tasolla määräämällä, että EU:n kansalaiset ovat suoraan edustettuina Euroopan parlamentissa.
            
            
               Yhdistymisvapaus ja sananvapaus ovat kaikkien unionin kansalaisten perusoikeuksia.
            
            
               Poliittisilla puolueilla on edustuksellisessa demokratiassa keskeinen rooli, sillä ne luovat suoran yhteyden kansalaisten ja poliittisen järjestelmän välille ja lujittavat siten järjestelmän laillista oikeutusta. Samoin on EU:n tasolla, sillä Euroopan unionista tehdyn sopimuksen 10 artiklan mukaan ”Euroopan tason poliittiset puolueet myötävaikuttavat eurooppalaisen poliittisen tietoisuuden muodostumiseen ja unionin kansalaisten tahdon ilmaisemiseen”. Sama periaate vahvistetaan myös Euroopan unionin perusoikeuskirjan 12 artiklan 2 kohdassa.
            
            
               Komissio on jo kauan pyrkinyt tukemaan eri puolilla Eurooppaa käytävää poliittista vuoropuhelua EU-kysymyksistä elinvoimaisten Euroopan tason poliittisten puolueiden kautta. 
            
            
               Euroopan parlamentin vuoden 2014 vaalien yhteydessä komissio antoi suosituksen
                  1
               , jossa se kehotti Euroopan tason poliittisia puolueita ja kansallisia puolueita toimielinten ja jäsenvaltioiden tuella toteuttamaan useita toimenpiteitä, jotta voidaan vahvistaa Euroopan tason poliittisten puolueiden roolia eurooppalaisen poliittisen tietoisuuden muodostumisessa ja unionin kansalaisten tahdon ilmaisemisessa. Yksi näistä toimenpiteistä oli niin sanotun kärkiehdokkaan valitseminen.
            
            
               Euroopan tason poliittiset puolueet vastasivat komission kutsuun, ja vuonna 2014 järjestetyt Euroopan parlamentin vaalit poikkesivat olennaisesti aikaisemmista. Ensimmäistä kertaa saatiin aikaan selkeä yhteys vaalituloksen ja Euroopan komission nykyisen puheenjohtajan, Jean-Claude Junckerin, valinnan välillä. Kärkiehdokkaat Euroopan komission puheenjohtajan tehtävään edustivat erilaisia poliittisia ohjelmia ja tarjosivat siten äänestäjille mahdollisuuden tehdä tietoon perustuvia valintoja vaihtoehtoisten Euroopan tason poliittisten ohjelmien välillä sen sijaan, että päätös olisi perustunut pelkästään kansalliseen politiikkaan. Näin vaaleista tuli aidosti eurooppalaiset.
            
            
               Euroopan tason poliittisten puolueiden ja Euroopan tason poliittisten säätiöiden perussäännöstä ja rahoituksesta 22 päivänä lokakuuta 2014 annetulla Euroopan parlamentin ja neuvoston asetuksella (EU) N:o 1141/2014
                  2
                pyrittiin lisäämään Euroopan tason poliittisten puolueiden ja niitä lähellä olevien poliittisten säätiöiden näkyvyyttä, tunnustamista, vaikuttavuutta, avoimuutta ja vastuuvelvollisuutta. 
            
            
               Tietyt edellytykset täyttäville poliittisille puolueille ja säätiöille annettiin mahdollisuus saada eurooppalaisen oikeushenkilön asema rekisteröitymällä EU:n tasolla, ja näin parannettiin EU:n rahoitustuen saatavuutta. Kyseisiin edellytyksiin kuuluvat muun muassa edustus riittävän monessa EU:n jäsenvaltiossa sekä se, että puolueet ja säätiöt kunnioittavat ohjelmassaan ja toiminnassaan EU:n perusarvoja eli ihmisarvon, vapauden, demokratian, tasa-arvon, oikeusvaltion ja ihmisoikeuksien kunnioittamisen periaatetta, vähemmistöihin kuuluvien oikeudet mukaan lukien. 
            
            
               Euroopan tason poliittisista puolueista ja Euroopan tason poliittisista säätiöistä vastaava riippumaton viranomainen, jäljempänä ’vastuuviranomainen’, perustettiin rekisteröimään ja valvomaan Euroopan tason poliittisia puolueita ja säätiöitä sekä tarvittaessa määräämään niille seuraamuksia, mukaan lukien tarkastelemaan tapauksia, joissa näiden yhteisöjen väitetään laiminlyövän edellä mainittuja eurooppalaisia perusarvoja. Jos herää epäilys siitä, noudattaako jokin puolue tai säätiö käytännössä tätä vaatimusta, Euroopan parlamentti, neuvosto tai komissio voi esittää Euroopan tason poliittisista puolueista ja Euroopan tason poliittisista säätiöistä vastaavalle viranomaiselle pyynnön tarkistaa tilanne. Ennen kuin vastuuviranomainen tekee päätöksen jonkin puolueen tai säätiön rekisteristä poistamisesta, sen on kuultava riippumattomista henkilöistä muodostuvaa komiteaa. 
            
            
               Komission kertomuksessa vuoden 2014 Euroopan parlamentin vaaleista
                  3
                kuitenkin todettiin, että työtä on vielä tehtävä, jotta voidaan lisätä kansalaisten osallistumista ja vaalien tarjoamia osallistumismahdollisuuksia, vahvistaa poliittisen keskustelun eurooppalaista ulottuvuutta, kääntää alhaiset äänestysprosentit kasvuun, vahvistaa edelleen EU:n päätöksentekoprosessin demokraattista oikeutusta, tuoda esiin kansallisten puolueiden ja Euroopan tason puolueiden välisiä kytköksiä ja edistää poliittista vastuunottoa.
            
            
               Vaikka asetuksella (EU, Euratom) N:o 1141/2014 on saatu aikaan edistystä, nykyisissä säännöissä on aukkoja, jotka on tukittava.
            
            
               Euroopan parlamentti sekä useat Euroopan tason poliittiset puolueet ovat vaatineet sääntöihin parannuksia ja muutoksia. Euroopan parlamentin yksiköt, joiden tehtävänä on hallinnoida tätä asetusta, ovat käsitelleet useita ongelmatapauksia, jotka johtuvat rahoituksen epäasianmukaisesta käytöstä. 
            
            
               Parlamentti esitti maaliskuussa 2017 täysistuntokeskustelussa suullisen kysymyksen, jossa se pyysi komissiota antamaan vastauksen mahdollisten muutosten ajoituksesta sekä tietyistä muutoksista, jotka koskivat omarahoitusosuutta, Euroopan parlamentin jäsenten mahdollisuutta olla samanaikaisesti usean puolueen jäseniä, rahoituksen saamiseksi tarvittavaa jäsenten lukumäärää, kansanäänestyskampanjoiden rahoittamista, taloudellista valmiutta koskevan perusteen käyttöönottoa sekä luvan antamista vararahastojen kasvattamiseen. 
            
            
               Komissio ilmaisi parlamentissa käydyssä keskustelussa olevansa valmis yhteistyössä parlamentin ja neuvoston kanssa valvomaan uusien sääntöjen varhaisia täytäntöönpanovaiheita. Parlamentti antoi 15. kesäkuuta 2017 päätöslauselman
                  4
               , jossa komissiota kehotettiin ehdottamaan voimassa olevan sääntelykehyksen tarkistamista mahdollisimman pian, jotta voidaan korjata sen puutteet, jotka koskevat erityisesti vaadittua omarahoitusosuutta ja Euroopan parlamentin jäsenten mahdollisuutta kuulua useampaan puolueeseen. 
            
            
               Parlamentti ja sen poliittiset puolueet kirjoittivat komissiolle ja toistivat muutospyyntönsä. Ne perustelivat pyyntöään laajalti komissiolle toimittamassaan kattavassa raportissa.  
            
            
               Komissio on ottanut huomioon edellä esitetyt seikat sekä eri sidosryhmiltä saadun runsaan palautteen (ks. 3 kohta) ja päättänyt ehdottaa joitakin kohdennettuja muutoksia tähän asetukseen. Muutosten tarkoituksena on sulkea lainsäädännön aukot, lisätä avoimuutta, varmistaa EU:n talousarviosta käytettävissä olevien rajallisten resurssien asianmukainen kohdentaminen ja käyttö ja siten lujittaa Euroopan tason poliittisten puolueiden roolia EU:n kansalaisten todellisina edustajina vaaleissa. Muutoksilla varmistetaan, että nykyisiä sääntöjä ei kierretä eikä asetuksen säännöksiä käytetä väärin. 
            
         
         
            
               Muutokset olisi otettava käyttöön ennen Euroopan parlamentin vuoden 2019 vaaleja. Ne auttavat ratkaisemaan haasteita, jotka komissio havaitsi Euroopan parlamentin vuoden 2014 vaalien yhteydessä ja jotka koskivat erityisesti kansallisten puolueiden ja Euroopan tason puolueiden välisiä kytköksiä ja poliittisen vastuunoton lisäämistä.
            
            
               •Erityiset kysymykset
            
            
               
                  Ensinnäkin nykyiset säännöt ovat alttiita väärinkäytöksille sen osalta, kuka voi tukea Euroopan tason poliittisen puolueen rekisteröintiä, koska niiden mukaan tarvittava edustus (seitsemässä jäsenvaltiossa) on saavutettava joko i) alueparlamenteissa, kansallisessa parlamentissa tai Euroopan parlamentissa olevien jäsenpuolueiden tuella; ii) näiden parlamenttien yksittäisten jäsenten tuella tai iii) näiden kahden vaihtoehdon sekoituksella. 
               
               
                  Ensimmäisinä vuosina sen jälkeen, kun Euroopan tason poliittisille puolueille tarkoitettu rahoitus oli otettu käyttöön, useimmat edunsaajat olivat liittoja, jotka koostuivat samaan poliittiseen ryhmään kuuluvista kansallisista puolueista. Sen sijaan viime vuosina on perustettu useita Euroopan tason poliittisia puolueita, jotka koostuvat pääasiassa yksittäisistä poliitikoista ja/tai joissa yksi tai kaksi kansallista poliittista puoluetta ovat erittäin määräävässä asemassa. Monissa tapauksissa yhden kansallisen puolueen eri jäsenet tukevat useampaa kuin yhtä Euroopan tason poliittista puoluetta. Joissakin ääritapauksissa yksi kansallisen puolueen jäsen on tukenut useampaa kuin yhtä puoluetta.
               
               
                  Vastuuviranomainen on myös törmännyt käytännön ongelmiin, jotka liittyvät jäsenyyteen useammassa kuin yhdessä puolueessa. Usein on epäselvää, miten voidaan välttää edustajien kaksinkertainen laskeminen, miten olisi suhtauduttava aiempiin puolueiden jäsenyyksiin ja miten voidaan luoda yhteys edustuksen ja rahoitusperusteiden välille. Tähän liittyy myös se, miten sama Euroopan parlamentin jäsen voi edustaa yhtä Euroopan tason poliittista puoluetta, kun on kyse rekisteröinnistä, ja toista puoluetta, kun on kyse rahoituksesta.
               
            
            
               Toinen ongelma koskee myönnetyn EU:n rahoituksen oikeaa suhdetta edustukseen Euroopan parlamentissa. Tällä hetkellä Euroopan tason poliittiset puolueet voivat hakea rahoitusta vain, jos niillä on Euroopan parlamentissa vähintään yksi jäsen. Useat Euroopan tason poliittiset puolueet sekä Euroopan parlamentin hallintoyksiköt ovat pyytäneet, että edustuksen vähimmäisrajaa nostetaan kolmeen parlamentin jäseneen, jotta voidaan estää julkisen rahoituksen väärinkäyttö perustamalla ”yhden miehen puolueita”.
            
            
            
               Tällaisella muutoksella olisi kuitenkin vähäinen käytännön vaikutus, koska tällä hetkellä jopa niissä rahoitusta saavissa Euroopan tason poliittisissa puolueissa, joilla on vähiten edustajia Euroopan parlamentissa, on 3 edustajaa
                  5
                (ks. kaavio). Ennen kaikkea tällainen muutos herättäisi vakavia oikeudellisia huolenaiheita, jotka liittyvät perusoikeuksiin eli yhdistymisvapauteen ja puolueiden yhdenvertaisiin mahdollisuuksiin asettaa vaaliehdokkaita. Lisäksi se rajoittaisi tarpeettomasti EU:n tason politiikan moniarvoisuutta.
            
            
               
                  
            
            
            
               Asiaa voi lähestyä myös toisella tavalla muuttamalla rahoitukseen oikeutetuille Euroopan tason poliittisille puolueille ja Euroopan tason poliittisille säätiöille myönnettävän rahoituksen jakoperustetta. Tällä hetkellä 15 prosenttia käytettävissä olevasta kokonaismäärästä jaetaan tasan kaikille puolueille, joilla on Euroopan parlamentissa vähintään yksi jäsen. Loput 85 prosenttia jaetaan suhteessa kunkin puolueen osuuteen valituista parlamentin jäsenistä (samaa jakoperustetta käytetään säätiöiden kohdalla). Tämä johtaa melko epätasaiseen rahoituksen jakautumiseen suhteessa puolueiden edustukseen Euroopan parlamentissa. Jäljempänä olevissa Euroopan parlamentin hallintoyksiköiden toimittamissa taulukoissa
                  6
                osoitetaan, millainen vaikutus olisi toisaalta kiinteän rahoitusosuuden muuttamisella ja toisaalta parlamentissa olevaan edustukseen perustuvan rahoitusosuuden muuttamisella. Omarahoitusosuuden alentaminen 5 prosenttiin voisi osaltaan parantaa rahoituksen tasapainoa ja siten johtaa oikeudenmukaisempaan ja parempaan valitsijoiden edustukseen Euroopan parlamentissa. 
            
            
               
                  
            
            
               
                  
            
            
               Kolmanneksi voidaan väärinkäyttöön ja oikeasuhteisuuteen liittyvien ongelmien lisäksi mainita, että Euroopan tason poliittisten puolueiden ja – suuremmassa määrin – Euroopan tason poliittisten säätiöiden on vaikea saavuttaa tämänhetkinen 15 prosentin omarahoitusosuus. Euroopan parlamentin yksiköt ovat tältä osin myös havainneet joitakin arveluttavia toimintatapoja, kuten se, että jotkin puolueet pyrkivät täyttämään omarahoitusta koskevan vaatimuksen kierrättämällä rahoitusta. Taloudellisen valmiuden osalta parlamentin ulkopuolinen tarkastaja ilmoitti varainhoitovuonna 2015 havainneensa ongelmia 8 raportissa 28:sta. Tämä osoittaa, että edunsaajien omat resurssit eivät riitä.
            
            
               Monissa tapauksissa jäsenmaksuista ja lahjoituksista saatavien omien varojen puutetta voidaan kompensoida ainoastaan turvautumalla luontoissuorituksiin. Vuonna 2015 puolueet saivat luontoissuorituksina yhteensä 238 009 euroa ja säätiöt 283 649 euroa. Näiden luontoissuoritusten objektiiviseen arviointiin liittyy huomattavia ongelmia. Useissa tapauksissa parlamentin hallintoyksiköt eivät ole kyenneet yksityiskohtaisesti tarkastamaan esitettyjä arvioita eivätkä varmistamaan, olivatko luontoissuoritukset todella välttämättömiä mainitun toiminnan kannalta ja liittyivätkö ne siihen suoraan, eivätkä myöskään vahvistamaan, olivatko tilien perustana olevat toimet pelkästään Euroopan tason poliittisen puolueen edun mukaisia vai oliko niistä hyötyä myös kumppaniorganisaatiolle. 
            
            
               Neljänneksi nykyiset säännöt, jotka koskevat sellaisissa tapauksissa toteutettavia toimenpiteitä, joissa jokin poliittinen puolue tai säätiö ei enää täytä rekisteröintiperusteita tai puolueen tai säätiön rekisteröinnin on todettu tapahtuneen virheellisten tietojen perusteella, eivät ole riittävän selkeät ja läpinäkyvät.
            
            
               Viidenneksi parlamentin hallintoyksiköiden kokemusten mukaan on tarpeen laajentaa sellaisten toimenpiteiden soveltamisalaa, joiden tarkoituksena on periä takaisin puolueiden ja säätiöiden väärin käyttämiä varoja.
            
            
            
               •Yhdenmukaisuus unionin muiden politiikkojen kanssa
            
            
               
                  Komissio totesi kertomuksessaan Katsaus Euroopan unionin kansalaisuuteen vuonna 2017
                     7
                  , että EU:n toiminta perustuu edustukselliseen demokratiaan. Tämä edellyttää avointa, saavutettavaa ja vastuullista poliittista kulttuuria, jonka tukena ovat tehokas vaalijärjestelmä sekä valveutunut ja sitoutunut äänestäjäkunta. Sitä varten komissio on sitoutunut tihentämään kansalaiskuulemisia ja toteuttamaan lisätoimia selittääkseen toimintapolitiikkaansa kansalaisille, kuten komission puheenjohtaja Jean-Claude Juncker toi esille vuoden 2016 puheessaan unionin tilasta, käynnistämään ennen vuoden 2019 Euroopan parlamentin vaaleja EU:n laajuisen tiedotus- ja valistuskampanjan EU:n kansalaisten oikeuksista, mukaan lukien vaalioikeuksista, järjestämään vuonna 2018 korkean tason tapahtuman, jossa käsitellään demokraattista osallistumista ja keskitytään tukemaan nuorten, haavoittuvassa asemassa olevien henkilöiden ja aliedustettujen ryhmien osallistumista tukevia parhaita toimintatapoja, ja edistämään parhaita käytäntöjä, jotka auttavat kansalaisia äänestämään ja asettumaan ehdolle Euroopan parlamentin vaaleissa, mukaan lukien mahdollisuus säilyttää äänioikeus toiseen jäsenvaltioon muutettaessa, sekä helpottavat poliittisten uutisten saantia rajojen yli ja tukevat äänestysaktiivisuutta ja laajaa demokratiaan osallistumista vuoden 2019 Euroopan parlamentin vaaleja silmällä pitäen.
                     8
                   Tällä ehdotuksella mukautetaan ja täydennetään näitä painopisteitä. Sen vuoksi ehdotus käsittää edellisessä kohdassa esitettyjen seikkojen lisäksi joitakin muutoksia, joilla lisätään jäsenvaltioiden tasolla toimivien puolueiden ja niiden Euroopan tason poliittisten puolueiden välisen sidoksen avoimuutta, joihin ne ovat sidoksissa. 
               
            
         
         
            
               Useat aloitteet liittyvät välillisesti tähän tarkistukseen, erityisesti komission suositus
                  9
                Euroopan parlamentin vaalimenettelyn demokraattisuuden ja tehokkuuden lisäämisestä sekä Euroopan parlamentin vaaleista vuonna 1976 annetun säädöksen ja Euroopan parlamentin kokoonpanoa koskevan Eurooppa-neuvoston päätöksen
                  10
                uudistaminen.
            
            
               
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               Ehdotus perustuu Euroopan unionin toiminnasta tehdyn sopimuksen 224 artiklaan, jonka mukaan ”Euroopan parlamentti ja neuvosto vahvistavat tavallista lainsäädäntömenettelyä noudattaen annettavilla asetuksilla Euroopan unionista tehdyn sopimuksen 10 artiklan 4 kohdassa tarkoitettuja Euroopan tasolla toimivia poliittisia puolueita ja erityisesti niiden rahoitusta koskevat säännöt”, sekä Euroopan atomienergiayhteisön perustamissopimuksen
                  11
                106 a artiklaan.
            
            
               •Toissijaisuusperiaate
            
            
               Koska nykyisessä asetuksessa säädetään EU:n tason järjestelmästä, mukaan lukien puolueiden ja säätiöiden eurooppalaisesta oikeushenkilöllisyydestä sekä EU:n talousarviosta saatavasta rahoituksesta, tämän järjestelmän puutteet voidaan korjata vain unionin lainsäädännön avulla. Sen vuoksi jäsenvaltioiden yksin toteuttamat toimet eivät ole varteenotettava vaihtoehto.
            
            
               Ehdotetut kohdennetut muutokset ovat näin ollen täysin toissijaisuusperiaatteen mukaisia. Euroopan tason poliittisten puolueiden ja säätiöiden perussääntöä ja rahoitusta koskevat säännöt voidaan vahvistaa vain EU:n tasolla. Komissio on uudistustoimenpiteitä laatiessaan ottanut tarkoin huomioon perussopimuksiin liitetyssä pöytäkirjassa N:o 2 esitetyt periaatteet.
            
            
               •Suhteellisuusperiaate
            
            
               Kuten 5 kohdassa esitetään, tässä ehdotuksessa esitetyt kohdennetut toimenpiteet eivät mene pidemmälle kuin on tarpeen, jotta voidaan saavuttaa eurooppalaisen demokratian ja EU:n toimielinten legitiimiyden kehittämistä ja lujittamista koskeva pitkän aikavälin tavoite tehostamalla Euroopan tason poliittisten puolueiden ja säätiöiden toimintaa ja lisäämällä niiden vastuuvelvollisuutta demokraattisina toimijoina. Ehdotus on siten suhteellisuusperiaatteen mukainen. 
            
            
               •Toimintatavan valinta
            
            
               
                  Ainoastaan asetuksella voidaan muuttaa voimassa olevaa asetusta.
               
            
            
               3.SIDOSRYHMIEN KUULEMINEN JA VAIKUTUSTENARVIOINTI
            
            
            
               •Sidosryhmien kuuleminen ja asiantuntijatiedon käyttö
            
            
               Komissio on kuullut tämän ehdotuksen valmistelua varten asianomaisia sidosryhmiä tiiviin vuoropuhelun puitteissa. Se on tavannut useaan otteeseen Euroopan tason poliittisten puolueiden ja Euroopan parlamentin poliittisten ryhmien edustajia, Euroopan parlamentin jäseniä, Euroopan parlamentin yksiköitä, Euroopan tason poliittisista puolueista ja säätiöistä vastaavaa viranomaista sekä jäsenvaltioiden asiantuntijoita.
            
            
               Asiasta järjestettiin kuuleminen 12. heinäkuuta 2017 Euroopan parlamentin perussopimus-, työjärjestys- ja toimielinasioiden valiokunnassa.
                  12
                Komitean jäsenet sekä vastuuviranomaisen johtaja, Euroopan parlamentin varainhoidon pääosaston pääjohtaja ja Euroopan komission edustaja keskustelivat mahdollisista muutoksista nykyiseen asetukseen. He olivat laajalti yhtä mieltä siitä, että on tarpeen sulkea tiettyjä aukkoja asetuksessa ennen tulevia Euroopan parlamentin vaaleja. Kohdennetuilla muutoksilla lisättäisiin avoimuutta ja autettaisiin sulkemaan aukot, jotka mahdollistavat nykyisen asetuksen tavoitteiden kiertämisen tai väärinkäytön. 
            
            
               Euroopan tason poliittiset puolueet ja säätiöt, Euroopan parlamentin yksiköt ja vastuuviranomainen ovat havainneet myös muita mahdollisia puutteita nykyisessä asetuksessa, mutta näitä ei pidetty yhtä kiireellisinä.
            
            
               
                  Sidosryhmät ovat antaneet työhön panoksen oman asiantuntemuksensa ja niiden kokemusten pohjalta, joita niille on kertynyt poliittisten puolueiden ja säätiöiden toimintaa säätelevistä asetuksen (EU, Euratom) N:o 1141/2014 ja varainhoitoasetuksen säännöksistä.
               
            
            
               •Vaikutustenarviointi
            
         
         
            
               Ehdotuksen odotetaan parantavan asetuksen (EU, Euratom) N:o 1141/2014 vaikuttavuutta tavoitteiden saavuttamisessa sulkemalla joitakin säädökseen sisältyviä nykyisiä aukkoja. Se perustuu useiden sidosryhmien edellä esitetyllä tavalla antamaan merkittävään panokseen sekä analyysiin, jossa on otettu huomioon rajoitettu määrä kohdennettuja ratkaisuja. 
            
            
               Tämän ehdotuksen ohella ei esitetä erillistä vaikutustenarviointia, sillä ehdotuksella ei odoteta olevan merkittäviä taloudellisia, sosiaalisia eikä ympäristövaikutuksia. 
            
            
               •Perusoikeudet
            
            
               
                  Euroopan unionista tehdyn sopimuksen 2 artiklassa määrätään seuraavaa: ”Unionin perustana olevat arvot ovat ihmisarvon kunnioittaminen, vapaus, kansanvalta, tasa-arvo, oikeusvaltio ja ihmisoikeuksien kunnioittaminen, vähemmistöihin kuuluvien oikeudet mukaan luettuina. Nämä ovat jäsenvaltioille yhteisiä arvoja yhteiskunnassa, jolle on ominaista moniarvoisuus, syrjimättömyys, suvaitsevaisuus, oikeudenmukaisuus, yhteisvastuu sekä naisten ja miesten tasa-arvo.”
               
               
                  Sopimuksen 10 artiklan 1 ja 2 kohdan mukaan unionin toiminta perustuu edustukselliseen demokratiaan ja Euroopan parlamentti edustaa suoraan kansalaisia unionin tasolla. Saman artiklan 4 kohdassa määrätään seuraavaa: ”Euroopan tason poliittiset puolueet myötävaikuttavat eurooppalaisen poliittisen tietoisuuden muodostumiseen ja unionin kansalaisten tahdon ilmaisemiseen.” Euroopan unionin perusoikeuskirjan 11 ja 12 artiklassa vahvistetaan oikeus sananvapauteen ja yhdistymisvapauteen. Erityisesti perusoikeuskirjan 12 artiklassa määrätään seuraavaa: ”Jokaisella on oikeus rauhanomaiseen kokoontumisvapauteen ja yhdistymisvapauteen kaikilla tasoilla erityisesti poliittisessa, ammattiyhdistys- ja yhteiskunnallisessa toiminnassa, mihin sisältyy, että jokaisella on oikeus perustaa yhdessä muiden kanssa ammattiyhdistyksiä ja liittyä niihin etujensa puolustamiseksi. Unionin tason poliittiset puolueet myötävaikuttavat unionin kansalaisten poliittisen tahdon ilmaisemiseen.”
               
               
                  Tässä ehdotuksessa esitetyillä muutoksilla on tarkoitus turvata näiden säännösten ja määräysten tavoitteiden saavuttaminen. Näin ollen ne ovat yhdenmukaisia perusoikeuskirjan 12 artiklassa taattujen perusoikeuksien kanssa ja turvaavat niiden toteutumisen.
               
            
            
               4.TALOUSARVIOVAIKUTUKSET
            
            
               EU:n rahoitus Euroopan tason poliittisille puolueille ja säätiöille osoitetaan myös jatkossa Euroopan parlamentin talousarviosta. Myönnettyjä määriä ei ole tarkoitus muuttaa tämän ehdotuksen nojalla. Ehdotuksella ei ole merkittävää vaikutusta EU:n talousarvioon.
            
            
               5.LISÄTIEDOT
            
            
               •Arviointi ja raportointijärjestelyt
            
            
               Tämän ehdotuksen tarkoitus on uudistaa nykyistä asetusta rajallisella ja kohdennetulla tavalla, kun taas itse asetuksessa säädetään kattavammasta uudelleentarkastelusta. Tässä ehdotuksessa esitetään, että uudelleentarkastelun aikataulua muutetaan, jotta siinä voitaisiin ottaa huomioon sekä nykyisen asetuksen että tässä esitettyjen muutosten käytännön toiminnasta saatava konkreettinen näyttö.
            
            
            
               •Ehdotukseen sisältyvien säännösten yksityiskohtaiset selitykset 
            
            
               Turvatakseen Euroopan tason poliittisten puolueiden aidosti eurooppalaisen ulottuvuuden ja lisätäkseen avoimuutta sekä varmistaakseen, että EU:n rahoja käytetään asianmukaisesti, komissio esittää tiettyjä tarkoin kohdennettuja muutoksia asetukseen (EU, Euratom) N:o 1141/2014. Muutosten tarkoituksena on vahvistaa, kuka voi toimia poliittisen puolueen rekisteröinnin tukijana, varmistaa rahoituksen kohdentaminen oikeammassa suhteessa Euroopan tason poliittisten puolueiden edustukseen Euroopan parlamentissa sekä ratkaista Euroopan tason poliittisten puolueiden ja säätiöiden ongelmat saada kokoon riittävä omarahoitusosuus. Muutosten avulla suljetaan nykyisten sääntöjen aukot, jotka altistavat säännöt väärinkäytölle. 
            
            
            
               Monen puolueen jäsenyyttä tarkasteltaessa on pohdittu useita toimintavaihtoehtoja: i) estetään samaa kansallista puoluetta edustavia Euroopan parlamentin jäseniä tukemasta eri Euroopan tason puolueita; ii) poistetaan alueparlamenttien jäseniltä mahdollisuus tukea rekisteröintiä, ja iii) sallitaan rekisteröinnin tukeminen pelkästään kansallisille puolueille. Viimeinen vaihtoehto katsottiin toimivimmaksi, koska sillä saavutetaan sama tavoite kuin vaihtoehdolla i) mutta objektiivisemmalla ja tasapuolisemmalla tavalla, ja lisäksi se on helpompi panna täytäntöön. 
            
            
               Näin ollen komissio ehdottaa asetuksen 3 artiklan 1 kohdan b alakohdan muuttamista siten, että vain puolueet, eivät enää yksityishenkilöt, voivat tukea Euroopan tason poliittisen puolueen perustamista. Muutoksen jälkeen sellaisten yhteisöjen, joilla ei ole huomattavaa edustusta jäsenvaltioissa, olisi vaikeampi rekisteröityä Euroopan tason poliittiseksi puolueeksi ja saada EU:lta rahoitusta sen jälkeen, kun ne täyttävät vaatimuksen yhdestä Euroopan parlamentin jäsenestä. 
            
            
               Tämä muutos ei estä Euroopan tason poliittisia puolueita hyväksymästä jäseniksi myös yksityishenkilöitä. Se estää ainoastaan tällaisen jäsenyyden huomioon ottamisen rekisteröinnin perusteena. Sen vuoksi poliittisen puolueen tai poliittisen liiton määritelmiin ei esitetä muutoksia.
            
            
               Euroopan tason poliittisten puolueiden ja säätiöiden ongelmat saada kokoon tällä hetkellä vaadittu 15 prosentin omarahoitusosuus olisi ratkaistava alentamalla tätä osuutta, jotta suurempi osa Euroopan tason poliittisia puolueita ja säätiöitä varten varatusta julkisesta rahoituksesta voitaisiin kohdentaa asianmukaisella tavalla, esimerkiksi vaalikampanjoissa. Näin voitaisiin myös vähentää halukkuutta turvautua kyseenalaisiin toimintatapoihin. Tarkasteltuaan useita eri vaihtoehtoja komissio päätti ehdottaa, että asetuksen 17 artiklan 4 kohdassa vaadittua omarahoitusosuutta lasketaan 10 prosenttiin Euroopan tason poliittisten puolueiden osalta ja 5 prosenttiin Euroopan tason poliittisten säätiöiden osalta.
            
            
               Avoimuus Euroopan parlamentin vaaleissa on aina ollut komissiolle keskeisen tärkeää. Avoimuutta ja selkeyttä voidaan lisätä luomalla nykyistä selvempi yhteys kansallisten puolueiden ja Euroopan tason poliittisten puolueiden välille. Tämä on erityisen tärkeää, koska tällä ehdotuksella pyritään varmistamaan, että Euroopan tason poliittisia puolueita voivat tukea vain puolueet. Kansalaisille olisi tarjottava jo etukäteen selkeää ja asiaankuuluvaa tietoa muun muassa puolueiden kytköksistä, jotta he voivat ymmärtää, miten heidän äänensä vaikuttaa Euroopan tason poliittisten puolueiden tasolla. Komissio ehdottaa, että Euroopan tason poliittisille puolueille vahvistetaan uusi rahoituksen saantia koskeva ehto lisäämällä 18 artiklaan uusi 3 a kohta. Sen mukaan Euroopan tason poliittisen puolueen olisi julkaistava jäsenpuolueidensa verkkosivustoilla poliittinen ohjelmansa ja logonsa sekä tiedot sukupuolten edustuksesta edellisten Euroopan parlamentin vaalien ehdokkaiden ja Euroopan parlamentin jäsenten joukossa.
            
         
         
            
               EU:n rahoituksen oikeasuhteisuutta ehdotetaan parannettavan yhdistämällä rahoitus selkeämmin puolueen edustukseen parlamentissa siten, että muutetaan 19 artiklan 1 kohdassa tarkoitettua rahoituksen jakoperustetta. Ehdotetaan, että kiinteän rahoituksen osuus lasketaan 5 prosenttiin, jolloin voidaan kasvattaa osuutta, joka jaetaan puolueille sen mukaan, kuinka paljon niiden jäseniä on valittu Euroopan parlamenttiin. Edellä esitetyistä syistä hylättiin vaihtoehto, jossa esitettiin rahoitukseen tarvittavien jäsenten määrän lisäämistä.
            
            
               Jos Euroopan tason poliittinen puolue tai säätiö ei enää täytä rekisteröinnin perusteita, erityisesti edustusta ja osallistumista Euroopan parlamentin vaaleihin koskevia perusteita, tai jos rekisteröinti perustui vääriin/harhaanjohtaviin tietoihin, vastuuviranomaisella olisi oltava valtuudet poistaa puolue tai säätiö rekisteristä. Euroopan unionin tuomioistuimen oikeuskäytännön mukaan on mahdollista taannehtivasti peruuttaa edunsaajalle myönteinen hallinnollinen päätös kohtuullisen ajan kuluessa edellyttäen, että suojataan sellaisen edunsaajan, joka on voinut luottaa päätöksen lainmukaisuuteen, perusteltua luottamusta. Tätä selkeytetään 27 artiklaan tehdyillä muutoksilla, joiden tarkoituksena on varmistaa, että vastuuviranomainen voi tehokkaammin valvoa sääntöjen noudattamista. 
            
            
               EU:n taloudellisten etujen ja unionin maineen suojaamiseksi Euroopan parlamentin tulojen ja menojen hyväksyjän on voitava periä takaisin aiheettomasti maksetut määrät henkilöiltä, jotka ovat syyllistyneet Euroopan unionin taloudellisia etuja vahingoittavaan laittomaan toimintaan omaksi hyödykseen tai muiden yhteisöjen tai henkilöiden hyödyksi. Sen vuoksi komissio esittää muutoksia 30 artiklaan. 
            
            
               Siirtymäkauden toimenpiteiden ohella komissio ehdottaa, että nykyisen asetuksen uudelleentarkastelulauseketta mukautetaan, jotta arviointikertomus voidaan julkaista vuoden 2022 alkupuoliskolla ja jotta siinä voidaan arvioida myös tässä asetuksessa ehdotettuja muutoksia.   
            
            
            
               2017/0219 (COD)
            
            
               Ehdotus
            
            
               EUROOPAN PARLAMENTIN JA NEUVOSTON ASETUS
            
            
               Euroopan tason poliittisten puolueiden ja Euroopan tason poliittisten säätiöiden perussäännöstä ja rahoituksesta 22 päivänä lokakuuta 2014 annetun Euroopan parlamentin ja neuvoston asetuksen (EU, Euratom) N:o 1141/2014 muuttamisesta 
            
            
               EUROOPAN PARLAMENTTI JA EUROOPAN UNIONIN NEUVOSTO, jotka
            
            
               ottavat huomioon Euroopan unionin toiminnasta tehdyn sopimuksen ja erityisesti sen 224 artiklan,
            
            
               ottavat huomioon Euroopan atomienergiayhteisön perustamissopimuksen ja erityisesti sen 106 a artiklan,
            
            
               ottavat huomioon Euroopan komission ehdotuksen,
            
            
               sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
            
            
               ottavat huomioon Euroopan talous- ja sosiaalikomitean lausunnon
                  13
               , 
            
            
               ottavat huomioon alueiden komitean lausunnon
                  14
               ,
            
            
               ottaa huomioon tilintarkastustuomioistuimen lausunnon
                  15
               , 
            
            
               noudattavat tavallista lainsäätämisjärjestystä,
            
            
               sekä katsovat seuraavaa:
            
            
               (1)Asetuksella (EU, Euratom) N:o 1141/2014 otettiin Euroopan tason poliittisia puolueita ja poliittisia säätiöitä varten käyttöön erityinen eurooppalainen oikeudellinen asema. Asetuksessa myös säädettiin, että kyseiset puolueet ja säätiöt voivat saada rahoitusta Euroopan unionin yleisestä talousarviosta. 
            
         
         
            
               (2)Asetusta (EU, Euratom) N:o 1141/2014 on tarpeen muuttaa, jotta voidaan paremmin saavuttaa tavoite, jonka mukaan Euroopan tason poliittisia puolueita ja niitä lähellä olevia Euroopan tason poliittisia säätiöitä on kannustettava ja tuettava niiden pyrkimyksissä luoda vahva yhteys eurooppalaisen kansalaisyhteiskunnan ja EU:n toimielinten, erityisesti Euroopan parlamentin, välille.
            
            
               (3)Sen vuoksi on tehokkaammin varmistettava, että Euroopan tason poliittiset puolueet ja poliittiset säätiöt, jotka rekisteröitymällä saavat erityisen eurooppalaisen oikeudellisen aseman, todella ylittävät toiminnassaan valtioiden rajat. Lisäksi on tarpeen vahvistaa kansallisten politiikkojen ja unionin tason politiikkojen välistä yhteyttä ja estää yhtä kansallista puoluetta keinotekoisesti perustamasta useita Euroopan tason poliittisia puolueita, jotka edustavat samankaltaisia tai keskenään identtisiä poliittisia suuntauksia. Sen vuoksi olisi estettävä yhden kansallisen puolueen jäsenten ottaminen huomioon eri poliittisissa liitoissa, kun on kyse poliittisia liittoja koskevien vähimmäisedustusvaatimusten täyttymisestä Euroopan tason poliittisen puolueen rekisteröinnin yhteydessä. Näin ollen vähimmäisedustusta koskevien vaatimusten osalta olisi otettava huomioon vain poliittiset puolueet eikä enää yksityishenkilöitä.
            
            
               (4)Euroopan tason poliittisia puolueita ja säätiöitä olisi autettava hyödyntämään suurempi osa niille Euroopan unionin yleisestä talousarviosta osoitetuista määrärahoista. Sen vuoksi Euroopan unionin yleisestä talousarviosta myönnettävien rahoitusosuuksien tai avustusten enimmäisosuutta Euroopan tason poliittisen puolueen talousarvioon otetuista vuotuisista korvattavista kustannuksista ja Euroopan tason poliittiselle säätiölle aiheutuneista tukikelpoisista kustannuksista olisi kasvatettava.
            
            
               (5)Avoimuuden turvaamiseksi ja Euroopan tason poliittisten puolueiden valvonnan ja demokraattisen vastuuvelvollisuuden sekä eurooppalaisen kansalaisyhteiskunnan ja EU:n toimielinten, erityisesti Euroopan parlamentin, välisten yhteyksien lujittamiseksi Euroopan unionin yleisestä talousarviosta myönnettävän rahoituksen ehdoksi olisi asetettava, että jäsenpuolueet julkaisevat kyseisen Euroopan tason poliittisen puolueen ohjelman ja logon sekä tiedot sukupuolten edustuksesta edellisten Euroopan parlamentin vaalien ehdokkaiden ja Euroopan parlamentin jäsenten joukossa.
            
            
               (6)Euroopan unionin yleisestä talousarviosta myönnettävien resurssien kohdentamiseksi entistä oikeasuhteisemmin siten, että resurssit vastaavat objektiivisesti Euroopan tason poliittisen puolueen aitoa kannatusta äänestäjien keskuudessa, poliittisten puolueiden ja niitä lähellä olevien poliittisten säätiöiden rahoitus olisi kytkettävä tiiviimmin osoitettavissa olevaan kannatukseen. Sen vuoksi rahoituksen jakamista koskevia sääntöjä olisi mukautettava siten, että niissä otetaan paremmin huomioon kunkin Euroopan tason poliittisen puolueen osuus Euroopan parlamentin jäsenistä.
            
            
               (7)Jos Euroopan tason poliittinen puolue tai Euroopan tason poliittinen säätiö ei olosuhteiden muuttumisen vuoksi enää täytä jotakin rekisteröinnin edellytyksistä, se olisi poistettava rekisteristä.
            
            
               (8)Oikeusvarmuuden ja avoimuuden vuoksi olisi nimenomaisesti säädettävä, että Euroopan tason poliittinen puolue tai säätiö voidaan poistaa rekisteristä kohtuullisen ajan kuluessa, jos se on antanut virheellisiä tai puutteellisia tietoja, ja puolueen tai säätiön rekisteröintipäätös on tehty niiden perusteella.
            
            
               (9)EU:n taloudellisten etujen suojaamista olisi vahvistettava säätämällä, että rikkomuksen tapahtuessa Euroopan unionin yleisestä talousarviosta myönnetyn rahoituksen tuloksellinen takaisinperintä varmistetaan perimällä takaisin aiheettomasti maksetut määrät luonnollisilta henkilöitä, jotka ovat vastuussa kyseisestä rikkomisesta. 
            
            
               (10)Jotta voitaisiin arvioida asetuksen (EU, Euratom) N:o 1141/2014, sellaisena kuin se on muutettuna tällä asetuksella, vaikutuksia sen käytännön toiminnasta saadun konkreettisen näytön perusteella, ehdotetun kattavan uudelleentarkastelun päivämäärää olisi lykättävä.
            
            
               (11)Uusia vaatimuksia, jotka koskevat Euroopan tason poliittisten puolueiden ohjelman ja logon sekä sukupuolten edustusta koskevien tietojen julkaisemista, olisi sovellettava mahdollisimman suuressa määrin jo vuotta 2019 koskeviin rahoitushakemuksiin, sillä kyseisenä vuonna järjestetään Euroopan parlamentin vaalit. Näin ollen olisi säädettävä siirtymäjärjestelyistä.
            
            
               (12)Sen vuoksi olisi muutettava asetusta (EU, Euratom) N:o 1141/2014,
            
            
               OVAT HYVÄKSYNEET TÄMÄN ASETUKSEN:
            
            
               1 artikla
            
            
               Euroopan tason poliittisten puolueiden ja Euroopan tason poliittisten säätiöiden perussäännöstä ja rahoituksesta 22 päivänä lokakuuta 2014 annettua Euroopan parlamentin ja neuvoston asetusta (EU, Euratom) N:o 1141/2014 muutetaan seuraavasti:
            
            
               1) Korvataan 3 artiklan 1 kohdan b alakohdan ensimmäinen alakohta seuraavasti:
            
            
               ”sen jäsenpuolueita on edustettuina Euroopan parlamentissa tai kansallisissa parlamenteissa tai alueparlamenteissa tai alueneuvostoissa vähintään neljäsosassa jäsenvaltioista; tai”.
            
            
               2) Korvataan 17 artiklan 4 kohta seuraavasti:
            
            
               ”4. Euroopan unionin yleisestä talousarviosta myönnettävät rahoitusosuudet tai avustukset saavat olla enintään 90 prosenttia Euroopan tason poliittisen puolueen talousarvioon otetuista vuotuisista korvattavista kustannuksista ja 95 prosenttia Euroopan tason poliittiselle säätiölle aiheutuneista tukikelpoisista kustannuksista. Euroopan tason poliittiset puolueet voivat käyttää unionin talousarviosta saamansa rahoituksen käyttämättä jääneen osan korvattavien kustannusten kattamiseen rahoituksen myöntämistä seuraavan varainhoitovuoden aikana. Määrät, jotka ovat edelleen käyttämättä tämän varainhoitovuoden jälkeen, peritään takaisin varainhoitoasetuksen mukaisesti.”.
            
            
               3) Lisätään 18 artiklaan
            
            
               3 a kohta seuraavasti: 
            
         
         
            
               ”3 a. Euroopan tason poliittisen puolueen on liitettävä hakemukseensa todisteet siitä, että sen jäsenpuolueet ovat jatkuvasti julkaisseet verkkosivustoillaan hakemuksen tekemistä edeltävien 12 kuukauden aikana Euroopan tason poliittisen puolueen poliittisen ohjelman ja logon sekä tiedot, jotka koskevat Euroopan tason poliittisen puolueen kunkin jäsenpuolueen osalta sukupuolten edustusta edellisten Euroopan parlamentin vaalien ehdokkaiden ja Euroopan parlamentin jäsenten keskuudessa.”.
            
            
               4) Korvataan 19 artiklan 1 kohta seuraavasti:
            
            
               ”1. Euroopan tason poliittisille puolueille ja Euroopan tason poliittisille säätiöille 18 artiklan mukaisesti myönnettyjä rahoitusosuuksia tai avustuksia vastaavat määrärahat jaetaan vuosittain seuraavasti:
            
            
               — 5 prosenttia määrärahoista jaetaan tasaosuuksina edunsaajina olevien Euroopan tason poliittisten puolueiden kesken,
            
            
               — 95 prosenttia määrärahoista jaetaan edunsaajina olevien Euroopan tason poliittisten puolueiden kesken suhteessa niiden osuuteen Euroopan parlamenttiin valituista jäsenistä.
            
            
               Samaa jakoperustetta sovelletaan rahoituksen myöntämiseen Euroopan tason poliittisille säätiöille sen mukaan, mitä Euroopan tason poliittista puoluetta lähellä ne ovat.”.
            
            
               5) Muutetaan 27 artikla seuraavasti: 
            
            
               a) Korvataan 1 kohdan b alakohta seuraavasti:
            
            
               ”b) jos 10 artiklan 2–5 kohdassa säädettyjä menettelyjä noudattaen on todettu, että se ei enää täytä yhtä tai useampaa 3 artiklan 1 tai 2 kohdassa säädettyä edellytystä; tai”.
            
            
               b) Lisätään 1 kohtaan ba alakohta seuraavasti: 
            
            
               ”ba) jos kyseinen puolue tai säätiö ei täyttänyt yhtä tai useampaa 3 artiklan 1 tai 2 kohdassa säädettyä edellytystä rekisteröintihetkellä ja jos puolue tai säätiö on vaikuttanut rekisteröintipäätöksen tekemiseen antamalla kyseisiin edellytyksiin liittyviä vääriä tai puutteellisia tietoja; päätös puolueen tai säätiön rekisteristä poistamisesta on tehtävä kohtuullisen ajan kuluessa siitä, kun vastuuviranomainen olisi voinut todeta, että kyseinen puolue tai säätiö ei täyttänyt edellytystä tai edellytyksiä;”.
            
            
               c) Lisätään 5 a kohta seuraavasti: 
            
            
               ”5 a. Silloin kun vastuuviranomainen määrää taloudellisen seuraamuksen 2 kohdan a alakohdan v tai vi alakohdassa tarkoitetuissa tilanteissa, se voi 30 artiklan 2 kohdassa tarkoitettua takaisinperintää varten päättää, että luonnollinen henkilö, joka on Euroopan tason poliittisen puolueen tai Euroopan tason poliittisen säätiön hallinto-, johto- vai valvontaelimen jäsen tai jolla on kyseisen poliittisen puolueen tai säätiön osalta edustus-, päätäntä- tai valvontavaltuudet, on myös vastuussa rikkomuksesta seuraavissa tapauksissa:
            
            
               a.
                     edellä 2 kohdan a alakohdan v alakohdassa tarkoitettu tilanne, jos kyseisessä säännöksessä tarkoitetun tuomion mukaan luonnollisen henkilön on todettu olevan myös vastuussa kyseisestä laittomasta toiminnasta;
            
            
               b.
                     edellä 2 kohdan a alakohdan vi alakohdassa tarkoitettu tilanne, jos luonnollinen henkilö on myös vastuussa kyseisestä toiminnasta tai kyseistä epätarkkuuksista.”.
            
            
               6) Lisätään 30 artiklan 2 kohtaan virke seuraavasti:
            
            
               ”Euroopan parlamentin tulojen ja menojen hyväksyjä perii takaisin myös rahoitusosuutta tai avustusta koskevan sopimuksen tai päätöksen nojalla aiheettomasti maksetut määrät luonnolliselta henkilöltä, jonka osalta on tehty 27 artiklan 5 a kohdan mukainen päätös.”. 
            
            
                7) Korvataan 38 artikla seuraavasti:
            
            
               ”38 artikla
            
            
               Arviointi
            
         
         
            
               Euroopan parlamentti julkaisee kertomuksen tämän asetuksen soveltamisesta ja rahoitetuista toimista vastuuviranomaista kuultuaan viiden vuoden kuluttua siitä, kun asetusta ruvetaan soveltamaan. Kertomuksessa voidaan tarvittaessa esittää perussääntöä ja rahoitusta koskevaan järjestelmään tehtäviä muutoksia.
            
            
               Komissio esittää viimeistään kuuden kuukauden kuluttua Euroopan parlamentin kertomuksen julkaisemisen jälkeen tämän asetuksen soveltamisesta kertomuksen, johon sisältyy tarvittaessa tämän asetuksen muuttamista koskeva lainsäädäntöehdotus.”.
            
            
               8) Lisätään 40 a artikla seuraavasti:
            
            
               ”40 a artikla
            
            
               Siirtymäsäännös
            
            
               Poiketen siitä, mitä 18 artiklan 3 a kohdassa todetaan, sekä varainhoitovuotta 2019 koskevien rahoitushakemusten osalta Euroopan parlamentin tulojen ja menojen hyväksyjä pyytää ennen rahoitushakemusta koskevan päätöksen tekemistä Euroopan tason poliittiselta puolueelta todisteita siitä, että sen jäsenpuolueet ovat julkaisseet verkkosivustoillaan Euroopan tason poliittisen puolueen poliittisen ohjelman ja logon sekä tiedot, jotka koskevat Euroopan tason poliittisen puolueen kunkin jäsenpuolueen osalta sukupuolten edustusta edellisten Euroopan parlamentin vaalien ehdokkaiden ja Euroopan parlamentin jäsenten keskuudessa, jatkuvasti siitä lähtien kun asetuksen (EU, Euratom) XX/2018 voimaantulosta on kulunut kuukausi.”.    
            
            
            
               2 artikla
            
            
               Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
            
               Tehty Brysselissä
            
            
               
                  Euroopan parlamentin puolesta
                        Neuvoston puolesta
               
               
                  Puhemies
                        Puheenjohtaja
               
            
         
         
            
                  
                     (1)
                  Komission suositus, annettu 12 päivänä maaliskuuta 2013, Euroopan parlamentin vaalimenettelyn demokraattisuuden ja tehokkuuden lisäämisestä, C(2013)1303 final, 
                  http://eur-lex.europa.eu/legal-content/FI/ALL/?uri=OJ:L:2013:079:TOC
                   
                      
               
               
                  
                     (2)
                  EUVL L 317, 4.11.2017, s. 1–27.
               
               
                  
                     (3)
                  Komission tiedonanto Euroopan parlamentille, neuvostolle, Euroopan talous- ja sosiaalikomitealle ja alueiden komitealle, Kertomus vuoden 2014 Euroopan parlamentin vaaleista, COM(2015) 206 final, 
                  http://eur-lex.europa.eu/legal-content/FI/TXT/?uri=COM:2015:0206:FIN
                   
               
               
                  
                     (4)
                  Ks. 
                  http://www.europarl.europa.eu/sides/getDoc.do?pubRef=-//EP//TEXT+TA+P8-TA-2017-0274+0+DOC+XML+V0//FI
                   
               
               
                  
                     (5)
                  Alliance for Peace and Freedom (APF), Euroopan kansallisten liikkeiden liitto (EANM), Euroopan allianssi vapauden puolesta (EAF) ja EU-demokraatit (EUD). Euroopan tason poliittisella puolueella Coalition pour la Vie et la Famille (CVF) ei ole Euroopan parlamentissa edustajaa, eikä se voi sen takia saada rahoitusta vuoden 2017 jälkeen. Vuosi 2017 on viimeinen vuosi, jolloin vuoden 2004 asetukseen perustuvia aikaisempia sääntöjä sovelletaan.
               
               
                  
                     (6)
                  Taulukot perustuvat vuoden 2017 rahoitukseen, jossa noudatetaan vuonna 2004 annetun asetuksen sääntöjä. Niissä ei siis ole otettu huomioon vuonna 2014 annetun asetuksen vaatimusta, jonka mukaan rahoituksen edellytyksenä on vähintään yksi edustaja Euroopan parlamentissa.
               
               
                  
                     (7)
                  COM(2017)30 final.
               
               
                  
                     (8)
                  Näillä parhailla käytännöillä puututaan myös verkkodemokratian työkaluihin, etä-äänestystä koskeviin järjestelyihin (esimerkiksi sähköinen äänestäminen) ja politiikkaa koskevan tiedon saantiin rajojen yli. Niillä pyritään myös lisäämään vähäistä äänestysaktiivisuutta.
               
               
                  
                     (9)
                  
                  http://ec.europa.eu/justice/citizen/document/files/c_2013_1303_en.pdf
                  . 
               
               
                  
                     (10)
                  Eurooppa-neuvoston päätös, annettu 28 päivänä kesäkuuta 2013, Euroopan parlamentin kokoonpanosta, http://eur-lex.europa.eu/legal-content/FI/TXT/?qid=1504859631033&uri=CELEX:32013D0312.
               
               
                  
                     (11)
                  
                  https://europa.eu/european-union/sites/europaeu/files/docs/body/consolidated_version_of_the_treaty_establishing_the_european_atomic_energy_community_en.pdf
                   
               
               
                  
                     (12)
                  Kuulemisen esitys- ja puhujalista sekä päätelmät ovat saatavilla osoitteessa 
                  http://www.europarl.europa.eu/sides/getDoc.do?pubRef=-//EP//NONSGML+COMPARL+AFCO-OJ-20170712-1+01+DOC+PDF+V0//FI
                   
               
               
                  
                     (13)
                  EUVL C , , s. .
               
               
                  
                     (14)
                  EUVL C , , s. .
               
               
                  
                     (15)
                  EUVL C , , s. .